September 2007

September 2007, kroonika

1. september

Suurbritannias jõustusid uued hasartmänguseadused, mis leevendasid hasartmängude reklaamile kehtinud piiranguid ja pikendasid kasiinode lahtiolekuaegu.
Šveitsis Genfis algas Ameerika Ühendriikide ja Põhja-Korea esindajate kohtumine, mille keskseks teemaks on leida võimalusi kahe riigi vaheliste suhete normaliseerimiseks.
Ameerika Ühendriikides teatas oma tagasiastumisest Idaho osariiki esindav senaator, Vabariikliku Partei liige Larry Craig. Tagasiastumise põhjuseks sai 62-aastase senaatori arreteerimine juunis 2007 Minneapolise lennujaama tualetis, kus ta olevat väidetavalt üritanud algatada seksuaalvahekorda erariides politseinikuga. Tagasiastumine jõustub 30. septembril.
Hiina Rahvavabariigis jõustus dalai-laama valimise uus kord, mille kohaselt ei tunnistata väljaspool Hiinat tegutsevate organisatsioonide ja üksikisikute osalemist dalai-laama reinkarnatsiooni leidmisel; samuti peavad nüüdsest reinkarnatsiooni heaks kiitma erinevad valitsusasutused.
Sri Lanka armee alustas riigi loodeosas üldpealetungi mässulise relvarühmituse Tamili Tiigrid positsioonidele, vallutades 2. septembriks Sialvathura piirkonna.
Eestis Tartus algas 8. septembrini kestev teatrifestival Draama 2007. Kokku kuulus festivali programmi 52 teatrietendust.
Eestis alustas tööd Noorteühenduste Liidu uus juhatus koosseisus Maarja Põld, Gerd Tarand, Jaan Urb, Tiina-Katrina Kaber ja Christman Roos.

2. september

Hispaanias La Rioja autonoomses piirkonnas Fuenmayori linna lähistel plahvatas maanteel lõhkeseadeldis. Rünnakus keegi kannatada ei saanud; lõhkelaengute paigaldamisest oli telefoni teel ette hoiatanud baskide vasakpoolne äärmusrühmitus Euskadi ta Askatasuna (ETA).
Bangladeshis arreteerisid julgeolekuametnikud korruptsioonis süüdistatava ekspeaministri Begum Khaleda Zia ja tema poja.
Jaapanis astus ametist tagasi põllumajandusminister Takehiko Endo, tunnistades, et tema juhitav põllumeeste ühendus oli enne tema ametisse astumist võtnud riigilt ebaseaduslikult vastu 1,15 miljoni Jaapani jeeni suuruse toetuse. 
Liibanoni armee vallutas islamistlike mässuliste tugipunktiks kujunenud Nahr al-Bāridi põgenikelaagri riigi põhjaosas.
Nepali pealinnas Kathmandus toimus viis plahvatust. Nendes sai surma kaks ja vigastada viisteist inimest.
Ugandas pühitses anglikaani kirikute hulka kuuluv Uganda Kirik piiskopiks ameeriklase John Guernsey, kes hakkab teenima Ameerika Ühendriikide Virginia osariigi kaht anglikaani kogudust. Kogudused lõid lahku Ameerika Ühendriikide Episkopaalkirikust protestiks homoseksuaalsete inimeste vaimulikuks pühitsemise vastu.
Eestisse saabus kahepäevasele ametlikule visiidile Moldova parlamendi esimees Marian Lupu koos parlamendiliikmete delegatsiooniga.

3. september

Belgia pealinnas Brüsselis algas Euroopa Liidu naabruspoliitika konverents, millest võtsid osa Euroopa Liidu liikmesriikide, Euroopa naabruspoliitika partnerriikide ja valitsusväliste organisatsioonide esindajad. Eestit esindas konverentsil välisminister Urmas Paet.
Leedu lennukompanii flyLAL alustas kaks korda päevas regulaarlende Vilniuse ja Tallinna vahel.
Poolas toimetati palaviku ja ägeda soolenakkuse tõttu haiglasse riigi president Lech Kaczyński. Pärast meditsiinilist läbivaatust lahkus president pärastlõunal haiglast kodusele ravile.
Suurbritannia pealinnas Londonis algas kohaliku aja järgi kell 18.00 metrootöötajate kolmepäevane streik, millega avaldati meelt finantsraskustesse sattunud metroo-operaatori Metronet kava vastu alustada koondamisi ja viia sisse töötajate pensionikärped.
Venemaal Peterburi Riiklikus Ülikoolis hakati esimest korda Venemaal õpetama eesti keelt eraldi erialana. 
Ameerika Ühendriikide president George W. Bush tegi ühepäevase üllatusvisiidi Iraaki. Presidenti saatsid visiidil välisminister Condoleezza Rice ja kaitseminister Robert Gates.
Jamaical toimusid parlamendivalimised. Jamaica Leiboristlik Partei kogus 50,1 protsendi valijate toetuse ja sai 60-kohalises parlamendis 32 kohta. Valitsev Rahva Rahvuslik Partei kogus 49,8 protsendi valijate toetuse ja sai 28 kohta parlamendis. Kokku osales valimistel 60,4 protsenti hääleõiguslikest kodanikest.
Bangladeshi pealinnas Dhakas lükkas kohus tagasi eelmisel päeval korruptsioonis süüdistatuna vahistatud ekspeaminister Begum Khaleda Zia ja tema poja taotluse nad kautsjoni vastu vabastada ning jättis mõlemad kuni kohtuprotsessi alguseni vahi alla.
Birma sõjaväeline juhtkond kiitis heaks 14 aasta jooksul koostamisel olnud uue põhiseaduse alusprintsiibid ja lõpetas nende ettevalmistamiseks kokku kutsutud rahvuskogu tegevuse.
Iraagis viis Suurbritannia oma viimased väeüksused välja Al-Başrah' linnast ja andis sealsed sõjalised objektid üle Iraagi armeele. Kohaliku aja järgi kell 4.30 hommikul anti viimase objektina üle linnas asuv presidendipalee.
Eestis ametlikul visiidil viibiv Moldova parlamendiliikmete delegatsioon eesotsas parlamendi esimehe Marian Lupuga kohtus Riigikogu esimehe Ene Ergma, peaminister Andrus Ansipi ja president Toomas Hendrik Ilvesega.
Eesti suursaadik NATO juures Jüri Luik andis NATO peasekretärile Jaap de Hoop Schefferile üle oma volikirjad.
Eesti pealinnas Tallinnas allkirjastasid Eesti majandus- ja kommunikatsiooniminister Juhan Parts ning Läti transpordiminister Ainārs Šlesers kahe riigi vahelise mere- ja lennuotsingute ning päästealase kokkuleppe.

4. september

ÜRO peasekretär Ban Ki-moon alustas ametlikku visiiti Sudaanis.
Itaalias Sitsiilia saarel hakkas hilisõhtul purskama vulkaan Etna. Ümberkaudseid külasid pursked ei ohustanud.
Saksamaal vahistati õhtul kolm meest, kes kavandasid väidetavalt rünnakuid Frankfurdi lennujaamale ja Ameerika Ühendriikide sõjaväebaasile Ramsteinis. Kaks meest olid Saksamaa, üks Pakistani kodanik.
Soomes algas Põhja- ja Baltimaade transpordiministrite kohtumine. Eestit esindas kohtumisel majandus- ja kommunikatsiooniminister Juhan Parts.
Ukrainas vabastas riikliku julgeoleku ja riigikaitse nõukogu ametist transpordi- ja sideministri Mõkola Rudkovski ning erakorraliste olukordade ministri Nestor Šufrõtši.
Venemaale kuuluvaid Kuriili saari tabas 5,9-palline maavärin, mille epitsenter asus Vaikses ookeanis seitsmekümne kilomeetri kaugusel Urupi saarest. Purustustest ja inimohvritest teated puuduvad.
Ameerika Ühendriikide president George W. Bush saabus hilisõhtul Austraalia suurimasse linna Sydneysse, et osaleda seal 8. septembril algaval APECi tippkohtumisel.
Ameerika Ühendriikide Kongressi Senat kinnitas Valge Maja ehk presidendi administratsiooni uueks eelarvedirektoriks Vabariikliku Partei liikme Jim Nussle'i.
Bangladeshi ajutine valitsus pikendas kuni uue presidendi valimiseni senise presidendi Iajuddin Ahmedi volitusi. Presidendi ametiaeg pidi lõppema 5. septembril, aga uusi presidendivalimisi ei saanud korraldada enne parlamendivalimiste toimumist.
India ookeanis Bengali lahes algasid Ameerika Ühendriikide, Austraalia, India, Jaapani ja Singapuri ühised mereväeõppused koodnimega "Malabar". Kuuepäevasel õppusel osaleb kokku 34 laeva ja allveelaeva.
Iraanis valiti usujuhi valimise ja järelevalve eest vastutava Ekspertide Nõukogu esimeheks riigi endine president ajatolla Akbar Hāshemī Rafsanjānī.
Pakistanis Rāwalpindi linnas toimus kaks plahvatust, milles hukkus kokku 25 ja sai vigastada umbes 70 inimest. Esimene pomm purustas sõjaväeametnikke tööle vedanud bussi, teine plahvatas mootorrattal turuplatsi juures.
Eestis lahkus ametist ajalehe Äripäev peatoimetaja Igor Rõtov. Tallinna hotellis Euroopa kell 16.00 alanud pidulikul tseremoonial andis ta ameti üle Meelis Mandelile.
Eesti rahandusminister Ivari Padar ja rahvastikuminister Urve Palo viibisid ühepäevasel visiidil Ida-Virumaal. Narvas pidasid nad kell 13.30 ühise pressikonverentsi.
Eesti Energia esitas Energiaturu Inspektsioonile taotluse tõsta alates 1. märtsist 2008 suletud turu klientide elektrienergia ja võrguteenuse hinda keskmiselt kokku kuusteist protsenti.

5. september

ÜRO esindajaks Iraagis nimetati itaalia päritolu Rootsi diplomaat Steffan de Mistura.
Rootsis astus ametist tagasi kaitseminister Mikael Odenberg. Tema järeltulijaks nimetati Sten Tolgfors.
Türgi parlament kinnitas usaldushääletusel häältega 337:197 ametisse peaminister Recep Tayyip Erdoğani uue valitsuskabineti.
Venemaal algas 2. detsembril toimuvate parlamendivalimiste ametlik kampaania.
Venemaa Riigiduuma ratifitseeris häältega 350:57 Läti–Vene piirilepingu.
Ameerika Ühendriikides teatas Vabariikliku Partei liige, poliitik ja näitleja Fred Thompson oma kavatsusest kandideerida 2008. aasta presidendivalimistel.
Ameerika Ühendriikides külmutas kohus 28. augustil langetatud otsuse Ühendriikides karistust kandva Panama eksdiktaatori Manuel Noriega väljaandmise kohta Prantsusmaale, sest Noriega advokaatide väitel on Prantsusmaa taganenud senisest lubadusest kohelda eksdiktaatorit sõjavangina.
Austraalias Sydneys kohtusid Ameerika Ühendriikide president George W. Bush ja Austraalia peaminister John Howard. Kohtumisel keskenduti Iraagi missiooni, riikliku julgeoleku ja kliimamuutustega seotud küsimustele.
Mongoolia pealinnas Ulaanbaataris algasid Põhja-Korea ja Jaapani kahepoolsed kõnelused, mille keskseks teemaks on 1970. ja 1980. aastatel Põhja-Korea poolt röövitud Jaapani kodanike saatus.
Sudaanis ametlikul visiidil viibiv ÜRO peasekretär Ban Ki-moon külastas Dārfūri piirkonda.
Eesti siseminister Jüri Pihl ja justiitsminister Rein Lang viibisid ametlikul visiidil Soomes, kus kohtusid Soome siseministri Anne Holmlundiga. Kohtumisel arutati Eesti ühinemist Schengeni tsooniga.
Eestis Tartus avati kell 11.00 Tartu Kutsehariduskeskuse uus hoone. Hoone avamisel osales Riigikogu esimees Ene Ergma.
Eesti lennufirma Copterline Estonia teavitas avalikkust kavatsusest taasalustada 2008. aasta algusest uute helikopteritega Tallinna–Helsingi liini teenindamist.

6. september

Soomes teavitas islamiusku astunud soome rahvusest ametiühingutegelane Abdullah Tammi avalikkust Soome Islamipartei asutamisest. 
Austraalias Sydneys kohtusid Ameerika Ühendriikide president George W. Bush ja Hiina president Hu Jintao. George Bush võttis vastu talle ja abikaasa Laura Bushile esitatud kutse külastada Pekingis toimuvaid 2008. aasta olümpiamänge.
Austraalias Sydneys kohtusid Austraalia peaminister John Howard ja Hiina president Hu Jintao. Kohtumisel lepiti kokku iga-aastaste kahepoolsete julgeolekunõupidamiste korraldamises. Samuti kirjutati alla kokkuleppele, millega Hiina kohustus ostma Austraalia ettevõttelt Woodside Petroleum kolmekümne viie miljardi Austraalia dollari eest vedelgaasi.
Fidži ajutine peaminister Josaia Voreqe Bainimarama taaskehtestas riigis sõjaseisukorra. Oma otsust põhjendas ta vajadusega piirata endise peaministri Laisenia Qarase ja tolle pooldajate tegevust Fidži "progressi takistamisel".
Nepali kroonprints Paras toimetati pealinnas Kathmandus infarktiga haiglasse, kus talle sooritati angioplastiline lõikus.
Usbekistani pealinnas Taškendis rünnati kohaliku aja järgi umbes kell 23 oma elumaja trepikojas teatri Ilhom asutajat ja kunstilist juhti Mark Vaili. Juudi-vene päritolu lavastaja suri saadud vigastustesse pärast haiglasse toimetamist.
Alžeeria idaosas Batna linnas õhkis ennast rahvahulga keskel enesetaputerrorist. Hukkus viisteist ja sai vigastada üle seitsmekümne inimese. Rünnak toimus vahetult enne president Abdelaziz Bouteflika linna saabumist. Hiljem võttis rünnaku eest vastutuse islamistliku terroriorganisatsiooni Al-Qā‘idah Põhja-Aafrika tiib.
Eesti president Toomas Hendrik Ilves koos abikaasa Evelin Ilvesega alustas ametlikku visiiti Taanis.
Eesti pealinnas Tallinnas toimus Euroopa Teadusuuringute Nõukogu töökoosolek. Nõukogusse kuulub kakskümmend kaks Euroopa tippteadlast.

7. september

Paavst Benedictus XVI alustas kolmepäevast visiiti Austrias. Saabumisel Viini lennujaama tervitas paavsti Austria president Heinz Fischer.
Mägi-Karabahhi Vabariigis astus ametisse president Bako Sahakjan. Seoses uue presidendi volituste jõustumisega esitas samal päeval tagasiastumispalve peaminister Anušavan Danieljan.
Poola parlament otsustas ennast ennetähtaegselt laiali saata ja kiitis heaks uute parlamendivalimiste korraldamise.
Portugali põhjaosas Viano de Castelo linnas algas Euroopa Liidu liikmesriikide välisministrite kahepäevane kohtumine.
Saint Lucial suri riigi peaminister Sir John Compton. Peaministri kohusetäitjana jätkas juba varem Comptoni haiguse tõttu tema kohuseid täitnud Stephenson King.
Austraalias Sydneys kohtusid Venemaa president Vladimir Putin ja Austraalia peaminister John Howard. Kohtumisel allkirjastati kahe riigi vaheline koostööleping, mille kohaselt hakkab Austraalia tarnima Venemaa aatomielektrijaamadele kütuseks uraani.
Taiwani tabas kohaliku aja järgi kell 1.51 öösel 6,6-palline maavärin, mille epitsenter asus Vaikses ookeanis seitsmekümne viie kilomeetri kaugusel saareriigi kirderannikust. Purustusi ja inimohvreid maavärin kaasa ei toonud.
Marokos toimusid parlamendivalimised.
Eesti president Toomas Hendrik Ilves kohtus Kopenhaagenis Taani peaministri Anders Fogh Rasmusseni ja parlamendi esimehe Christian Mejdahliga. Õhtul osales president koos abikaasa Evelin Ilvesega kuninganna Margrethe I korraldataval õhtusöögil.
Eesti peaminister Andrus Ansip kohtus Eestit külastanud Iisraeli äridelegatsiooniga, tutvustades neile Eesti e-riigi süsteemi ning siinset majandus- ja maksupoliitikat.
Eestis viibis ametlikul visiidil Eurostati peadirektor Herve Carre. Visiidi eesmärk oli tutvuda Statistikaameti tegevusega ja selle raames kohtus külaline ka Statistikaameti peadirektori Priit Potisepaga.
Eesti telekommunikatsioonifirma STV uueks juhatuse liikmeks ja tegevjuhiks nimetati Oleg Balan.

8. september

Itaalias Veneetsias lõppes Veneetsia 64. rahvusvaheline filmifestival. Festivali peaauhinna Kuldlõvi parima filmi eest võitis Taiwani filmilavastaja Ang Lee filmi "Se, jie" eest. Parimaks meespeaosatäitjaks tunnistati Brad Pitt Jesse Jamesi rolli eest filmis "The Assassination of Jesse James by the Coward Robert Ford" ("Jesse Jamesi tapmine argpüks Robert Fordi käe läbi"). Parima naispeaosalise auhinna sai Cate Blanchett Bob Dylani rolli eest filmis "I'm Not There". Ühe eriauhindadest pälvis Venemaa filmilavastaja Nikita Mihhalkov filmiga "Kaksteist". Eesti film "Sügisball" võitis filmikunsti uusi suundi esindavate teoste alamfestivali Orrizonti auhinna.
Argentina endisele presidendile Carlos Menemile esitati ametlik süüdistus ebaseaduslikus relvamüügis Horvaatiale ja Ecuadorile 1990. aastatel.
Austraalias Sydneys algas Aasia-Vaikse Ookeani majanduskoostööorganisatsiooni APEC tippkohtumine.
Alžeerias Dellyse sadamalinnas sõitis enesetaputerrorist lõhkeainega täidetud veoautoga mereväe barakkidesse. Rünnakus hukkus kolmkümmend inimest. Vastutuse rünnaku eest võttis islamistliku terroriorganisatsiooni Al-Qā‘idah Põhja-Aafrika tiib.
Sierra Leones toimus presidendivalimiste teine voor. Uueks presidendiks valiti opositsiooniliider Ernest Bai Koroma.

9. september

Paavst Benedictus XVI lõpetas visiidi Austriasse, pühitsedes visiidi viimasel päeval missat Viini Püha Stefani toomkirikus. 
Poolas alustas ametlikku valimiskampaaniat vasakpoolseid parteisid ühendav valimisliit Vasakpoolsus ja Demokraatia. Valimisliidu kihutuskoosolekul esines neid toetava sõnavõtuga riigi endine president Aleksander Kwaśniewski.
Guatemalas toimusid parlamendi- ja presidendivalimised.
Saint Lucial vannutati peaministri ametisse senine peaministri kohusetäitja Stephenson King.
Tšiili pealinnas Santiagos meenutati ulatuslike meeleavaldustega kolmekümne nelja aasta möödumist Augusto Pinocheti korraldatud riigipöördest. Vägivaldseks muutunud meeleavaldused viisid kokkupõrgeteni politseiga; vahistati umbes 150 demonstranti.
Austraalias Sydneys lõppes Aasia-Vaikse Ookeani majanduskoostööorganisatsiooni APEC tippkohtumine. Kohtumisel võeti vastu deklaratsioon, milles rõhutati maailmakaubanduse liberaliseerimise kõneluste kiire lõpuleviimise vajadust.
Taiwani pealinnas Taibeis presidendi ametihoone ees toimus tuhandete osavõtjatega meeleavaldus, millel nõuti korruptsioonis kahtlustatava presidendi Chen Shui-biani ametist lahkumist.

10. september

Norras toimusid kohalike omavalitsuste valimised. Parima tulemuse saavutas valitsev Norra Tööpartei, kogudes 29,7 protsendi valijate toetuse. Teiseks jäi opositsiooniline konservatiivne partei Høyre, mis kogus 18,1 protsendi valijate toetuse. Liberaalkonservatiivset Progressiparteid toetas 17,6 protsenti valijatest.
Saksamaal Berliinis toimus Saksamaa liidukantsleri Angela Merkeli ja Prantsusmaa presidendi Nicolas Sarkozy mitteametlik kohtumine.
Saksamaal tehti telefoni teel pommiähvardus Spangdahlenis asuvale Ameerika Ühendriikide sõjaväebaasile. Baasi turvamiseks tuli appi Saksa politsei; pommi ei leitud ja rünnakut ei toimunud.
Ameerika Ühendriikide Kongressis esines ettekandega olukorrast Iraagis Ühendriikide vägede ülemjuhataja Iraagis kindral David Petraeus. Oma ettekandes nimetas kindral väekontingendi suurendamist Iraagis tulemusrikkaks.
Colombia siseminister teatas, et politsei vahistas riigi lääneosas uimastikaupmehe Diego León Montoya Sánchez, kes kuulus ka FBI kümne tagaotsituima kurjategija hulka.
Indoneesia ülemkohus tunnistas ajakirja Time süüdi riigi ekspresidendi Suharto laimamises ja mõistis ajakirjalt Suharto kasuks välja sada kuus miljonit USA dollarit. Suhartot korruptsioonis süüdistav artikkel ilmus 1999. aastal.
Pakistani pealinna Islamabadi saabus pärast pagenduses veedetud seitset aastat tagasi riigi endine peaminister Nawaz Sharif. Mõni tund pärast riiki saabumist poliitik vahistati ja deporteeriti Saudi Araabiasse.
Eestis algas XI Riigikogu uus istungjärk.
Eestis Saaremaal algas Eesti peaministri Andrus Ansipi ja Soome peaministri Matti Vanhaneni kahepäevane kohtumine.
Eestis viibis ühepäevasel visiidile Euroopa Komisjoni transpordivolinik Jacques Barrot.
Eesti pealinnas Tallinnas algas kaks päeva kestev Eesti esimene pornofilmide festival. 
Eestis Tallinnas algasid kaks päeva kestnud Rumeenia kultuuri päevad.
Eestis Tartus aadressil Puiestee 78 avati Tallinna Tehnikaülikooli Tartu kolledž.
Eestis valis Tallinna Ülikooli senat ülikooli audoktoriteks Denis Cosgrove'i, Jaan Puhveli ja Jaan Valsineri ning professoriteks Mihhail Lotmani ja Priit Reiska.
Eestis Ruhnu saarel sadas öösel rahe kombel kilplutikaid.

11. september

Belgia pealinnas Brüsselis toimus parempoolse partei Vlaams Belang korraldatud meelavaldus Euroopa islamiseerumise vastu, mille kohalik omavalitsus oli immigrantide pahameelt kartes eelnevalt keelustanud. Ebaseaduslikul meeleavaldusel osales kakssada inimest, kellest mitukümmend vahistati. Vahistatute seas olid ka partei juhid Frank Vanhecke ja Filip Dewinter.
Türgi pealinnas Ankaras hoidis politsei ära pommirünnaku, tehes kahjutuks kesklinna parkimismajja pargitud ja lõhkeainetega täidetud veoauto.
Jamaica kindralkuberner Kenneth Hall vannutas ametisse peaminister Bruce Goldingi.
Iisraeli lõunaosas Zikkimi kibutsi lähistel asuvat sõjaväebaasi tabas öösel Gaza tsoonist sinna tulistatud rakett. Rünnakus sai kannatada vähemalt 50 Iisraeli sõdurit.
Zimbabwes teatas oma tagasiastumisest roomakatoliku peapiiskop Pius Ncube, president Robert Mugabe kritiseerija, keda riiklik meedia oli mitu kuud süüdistanud lubamatutes seksuaalsuhetes.

12. september

Venemaa president Vladimir Putin vabastas ametist peaminister Mihhail Fradkovi valitsuse ja tegi uue valitsuse moodustamise ülesandeks Viktor Zubkovile.
Venemaa president Vladimir Putin vabastas ametist sõjamerelaevastiku ülemjuhataja admiral Vladimir Massorini ja nimetas uueks ülemjuhatajaks admiral Vladimir Võssotski.
Saint Lucial vannutati ametisse peaminister Stephenson Kingi uus valitsuskabinet, milles Stephenson ise säilitas välis-, sise- ja rahandusministri ametikohad.
Filipiinide kohus tunnistas pärast kuus aastat kestnud kohtuprotsessi riigi ekspresidendi Joseph Estrada süüdi korruptsioonis ja määras talle eluaegse vanglakaristuse.
Indoneesia Sumatra piirkonda tabas kohaliku aja järgi kell 18.10 8,2-palline maavärin. Peamiselt said kannatada Bengkulu ja Padangi linnad, hukkus 23 ja sai vigastada 88 inimest.
Jaapanis teatas oma kavatsusest tagasi astuda peaminister Shinzō Abe.
Eesti Keskerakonna juhatus kinnitas erakonna uueks peasekretäriks Priit Toobali.

13. september

Prantsuse Polüneesia uueks presidendiks valiti kahe hääletusvooru tulemusel Oscar Temaru erakonnast Liit Demokraatia Eest.
Eesti riigiprokurör Raivo Sepp valiti üle-euroopalise justiitskoostöö võrgustiku Eurojust asepresidendiks.
Eesti päevalehe Postimees valdusfirma Eesti Meedia Grupp vähemusaktsiate omanik Heldur Tõnisson müüs oma 7,5-protsendilise osaluse firmas ajalehe suuromanikule, Norra meediakontsernile Schibsted. Selle tehinguga sai Schibstedist Eesti Meedia ja ühtlasi Postimehe ainuomanik.

14. september

Mägi-Karabahhi Vabariigi parlament kinnitas riigi uueks peaministriks Araik Arutjunjani.
Valgevenes Brestis lõppes rahvusvaheline teatrifestival "Belaja Veža". Lastelavastuste võistlusprogrammi peapreemia võitis Eesti Nuku- ja Noorsooteater lavastusega "Tsuhh, tsuhh, tsuhh!".
Venemaa Riigiduuma kinnitas häältega 381:47 riigi uueks peaministriks Viktor Zubkovi, kes astus samal päeval ka ametisse.
Jamaical astus ametisse peaminister Bruce Goldingi valitsuskabinet. Välisministriks sai Kenneth Baugh, rahandusministriks Audley Shaw, riikliku julgeoleku ministriks Derrick Smith. Peaminister Golding võttis endale ka kaitseministri portfelli.
Eesti Rahvusraamatukogu konverentsikeskuses toimus Euroopa Liidu teadus- ja arendustegevuse 6. raamprogrammi lõpukonverents, kus esinesid teiste seas ka haridus- ja teadusminister Tõnis Lukas ning Euroopa Komisjoni teadusvolinik Janez Potočnik.
Eestis Lääne-Virumaal pandi nurgakivi Eesti esimesele naisnarkomaanide rehabilitatsioonitalule.
Eestis Pärnumaal Are vallas valiti vallavolikogu erakorralisel istungil uueks vallavanemaks Eestimaa Rahvaliidu liige Jaanus Männik.

15. september

Suurbritannias Šotimaal Lanarki lähistel plahvatas õhus ja kukkus alla rallisõitja Colin McRae juhitud helikopter. Õnnetuses hukkusid neli helikopteris viibinud inimest, sealhulgas rallisõitja ise, tema viieaastane poeg ja tolle kuueaastane sõber.
Venemaa Liberaaldemokraatliku Partei esimees Vladimir Žirinovski teatas teleintervjuus, et endise FSB agendi ja poliitilise dissidendi Aleksandr Litvinenko mõrvas kahtlustatav Andrei Lugovoi osaleb parlamendivalimistel Liberaaldemokraatliku Partei üleriigilises nimekirjas teise numbrina.
Ameerika Ühendriikide pealinnas Washingtonis toimus umbes 10 000 osavõtjaga sõjavastane meeleavaldus, kus nõuti vägede väljatoomist Iraagist ja president George W. Bushi tagasiastumist. Puhkesid kokkupõrked politseiga, mille tulemusel vahistati sada kaheksakümmend üheksa inimest.
Ameerika Ühendriikide endine kindral ja poliitik Wesley Clark teatas avalikult oma toetusest Hillary Clintoni kandidatuurile 2008. aasta presidendivalimistel.
Kanadas lõppes Toronto rahvusvaheline filmifestival. Festivali tähtsaima auhinna People's Choice Award pälvis Kanada filmilavastaja David Cronenberg filmi "Eastern Promises" ("Lubadused idast") eest.
Eestis Tallinnas Saku Suurhallis andis kontserdi tuntud Briti helilooja, pianist ja laulja Sir Elton John.

16. september

Kreekas toimusid parlamendivalimised. Valimised võitis valitsev erakond Uus Demokraatia, pälvides 41,8 protsendi valijate toetuse ja 152 kohta 300-liikmelises parlamendis. Peamine opositsioonipartei Panhellenistlik Sotsialistlik Liikumine pälvis 38,1 protsendi valijate toetuse ja 102 kohta parlamendis. Kokku osales valimistel 74,1 protsenti hääleõiguslikest kodanikest.
Ameerika Ühendriikides Los Angeleses toimus teleauhindade Emmy kätteandmistseremoonia. Parimaks draamasarjaks tunnistati "Sopranod", parima draamanäitleja tiitel läks James Spaderile rolli eest sarjas "Boston Legal" ja parima draamanäitlejanna auhinna pälvis Sally Field.
Tais Phuketi lennuväljal purunes maandumisel Bangkokist Phuketti teel olnud kohaliku lennufirma One-Two-Go reisilennuk McDonnell Douglas MD-82. Lennuk murdus pooleks ja süttis põlema; hukkus vähemalt 88 ja 42 inimest said vigastada.
Keenia president Mwai Kibaki alustas ametlikku kampaaniat enda tagasivalimiseks presidendiametisse.
Maroko kaguosas Errachidia linna lähistel sõitis kurvis teelt välja ja kukkus kuristikku Marrakechist Errachidiasse teel olnud liinibuss. Õnnetuses hukkus viisteist ja sai vigastada 42 inimest.
Eestis Tallinna Rootsi-Mihkli kirikus pühitses EELK peapiiskop Andres Põder ametisse Tallinna Soome Püha Peetruse koguduse uue õpetaja Hannele Repo.

17. september

Kreeka president Károlos Papoúlias tegi valimised võitnud peaminister Kóstas Karamanlísele ülesandeks moodustada uus valitsus.
Ameerika Ühendriikide president George W. Bush nimetas tagasi astunud Alberto Gonzalese asemel riigi uueks justiitsministriks Michael Mukasey. Kuni Mukasey ametisse kinnitamiseni nimetati justiitsministri kohusetäitjaks Peter Keisler.
Iraagi võimud teatasid Iraagis Ameerika Ühendriikide diplomaatidele ning spetsialistidele sõjaväe- ja turvateenuseid pakkuva erafirma Blackwater USA tegevusloa tühistamisest. Põhjuseks sai Blackwateri töötajate poolt eelmisel päeval Bagdadis algatatud tulevahetus, milles hukkus kaheksa Iraagi kodanikku.
Sierra Leones astus ametisse riigi uus president Ernest Bai Koroma.
Eestis leppis Reformierakonna, Isamaa ja Res Publica Liidu ning Sotsiaaldemokraatliku Erakonna esindajaid koondav valitsusliidu koostöökoda kokku konkreetsetes vahendites pensionite kahekordistamiseks aastaks 2011.
Eesti president Toomas Hendrik Ilves nimetas Eesti suursaadikuks Mehhikos Väino Reinarti, kutsudes samaaegselt sellelt ametikohalt tagasi senise suursaadiku Jüri Luige.
Eestis Tallinnas aadressil Ehitajate tee 5 avati Tallinna Tehnikaülikooli infotehnoloogia teaduskonna renoveeritud õppehoone. Hoone avamisel allkirjastati ühtlasi ülikooli ja telekommunikatsioonifirma Eesti Telekom Grupp vaheline koostööleping.

18. september

Euroopa Liit allkirjastas kokkulepped Albaania, Bosnia ja Hertsegoviina, Makedoonia, Montenegro ja Serbiaga, lihtsustades nende riikide kodanikele viisataotlemise korda. Uued tingimused jõustuvad 1. jaanuarist 2008.
Hispaanias Valencias lõppes Euroopa Liidu noorte teadlaste konkurss, kus eripreemia töö eest Sõrve linnuvaatlusjaamas pälvis Saaremaa Ühisgümnaasiumi õpilane Hillar Liiv.
Venemaa kaitseminister Anatoli Serdjukov esitas president Vladimir Putinile tagasiastumispalve.
Ameerika Ühendriikides New Yorgis algas Makedoonia endise välisministri Srgjan Kerimi eesistumisel ÜRO Peaassamblee 62. istungjärk.
2007. aasta Birma meeleavaldused: Birmas Yangonis ja Bagos toimusid buda munkade rahumeelsed meeleavaldused riiki valitseva sõjaväelise režiimi vastu. Kokku osales meeleavaldustel umbes 1400 munka; politsei kasutas meeleavaldajate vastu pisargaasi.
Nepalis lahkusid ajutisest valitsusest endiste maoistlike mässuliste esindajad, sest ei jõudnud peaministriga kokkuleppele monarhia likvideerimise küsimuses.
Eesti riigisekretär Heiki Loot koos ministeeriumite kantsleritega alustas ametlikku visiiti Gruusias. 
Eestisse saabus ametlikule visiidile Euroopa Nõukogu Parlamentaarse Assamblee president René van der Linden.
Eesti suursaadik Ameerika Ühendriikides Väino Reinart andis Washingtonis president George W. Bushile üle oma volikirjad.

19. september

ÜRO Julgeolekunõukogu pikendas Afganistanis tegutsevate NATO rahvusvaheliste julgeolekujõudude mandaati veel üheks aastaks, 13. oktoobrini 2008. Venemaa esindaja loobus hääletamisel osalemisest.
ÜRO ametnikud lükkasid tagasi Taiwani ettepaneku lisada ÜRO Peaassamblee päevakorda Taiwani taotlus organisatsiooniga liitumiseks.
Euroopa Komisjon keelustas tuunikala varude vähenemise tõttu 2007. aasta lõpuni tuunipüügi Atlandi ookeani idaosas ja Vahemerel.
Belgia pealinnas Brüsselis allkirjastati koostööprotokoll Belgia prantsuskeelse kogukonna ja Valloonia regiooni ning Eesti vahel aastateks 2008–2010.
Kambodžas Pailĭnis vahistasid genotsiiditribunali ametnikud Punaste Khmeeride endise juhi, Kampuchea Kommunistliku Partei peasekretäri endise asetäitja Nuon Chea ja toimetasid ta kohtumõistmiseks pealinna Phnom Penhi.
Liibanoni pealinna Beiruti kristlikus Sin el-Fini linnaosas tapeti autopommiga parlamendiliige Antoine Ghanem. Koos temaga hukkus plahvatuses veel kaheksa inimest ja kümneid sai vigastada.
Maroko kuningas Mohammed VI tegi valitsuse moodustamise ülesandeks parlamendivalimised võitnud partei Istiqlal juhile Abbas El Fassile.
Eestisse saabus visiidile Gruusia piiripolitsei ülem Badri Bitšadze.
Eestis Tallinnas autasustas Bulgaaria suursaadik Plamen Bončev Riigikogu liikmeid Kristiina Ojulandi, Toomas Varekit ja Harri Õunapuud Bulgaaria parlamendi aumedaliga nende toetuse eest Bulgaaria liitumisele Euroopa Liidule.
Eesti Riigikogu esimees Ene Ergma alustas koos Riigikogu liikmete delegatsiooniga ametlikku visiiti Portugalis.

20. september

Venemaal Moskva lähistel Jaroslavli maanteel hukkus kohaliku aja järgi kell 00.45 toimunud liiklusõnnetuses Kostroma oblasti kuberner Viktor Šeršunov.
Ameerika Ühendriikide dollar jõudis oma senise ajaloo madalaimale tasemele euro suhtes ja langes esmakordselt pärast 1976. aastat samale tasemele Kanada dollariga. Üks euro maksis päeva lõpuks 1,41 USA dollarit.
Pakistani valimiskomisjon nimetas presidendivalimiste toimumise kuupäevaks 6. oktoobri.
Eestisse saabus kahepäevasele tutvumisvisiidile Itaalia kaitseväe juhataja admiral Giampaolo di Paola. Esimesel visiidi päeval kohtus ta Eesti kaitseväe juhataja kindralmajor Ants Laaneotsa ja kaitseminister Jaak Aaviksooga.
Eesti president Toomas Hendrik Ilves alustas visiiti Ameerika Ühendriikides, et osaleda ÜRO Peaassamblee 62. istungjärgul.
Eesti pealinnas Tallinnas allkirjastasid piirivalveameti direktor Roland Peets ja Gruusia piiripolitsei ülem Badri Bitšadze koostöölepingu kogemuste jagamiseks ning infovahetuseks piirivalve küsimustes.
Eesti pealinnas Tallinnas algas 23. septembrini kestev õigeusu muusika festival Credo.

21. september

Venemaal esitasid prokurörid süüdistuse ajakirjanik Anna Politkovskaja väidetavale mõrvarile, tšetšeeni ettevõtjale ja endisele valitsusametnikule Šamil Burajevile.
Tšiili ülemkohus otsustas Peruule kohtumõistmiseks välja anda Tšiilis elava Peruu ekspresidendi Alberto Fujimori.
2007. aasta Birma meeleavaldused: Birma suurimas linnas Yangonis toimusid neljandat päeva valitsusvastased meeleavaldused. Taas korraldasid protestimarsi ka umbes kuussada buda munka. Politsei ja sõjavägi meelevalduste käiku ei sekkunud.
Hiina pealinnas Pekingis pühitseti valitsuse nõusolekul ametisse pealinna uus katoliku piiskop Li Shan. Vatikani häälekandja L'Osservatore Romano teadetel oli Li Shani kandidatuuri heaks kiitnud ka paavst Benedictus XVI.

22. september

Türgi välisminister Ali Babacan mõistis hukka Ameerika Ühendriigid nende väidetava toetuse eest valitsuse vastu rünnakuid korraldavale vasakpoolsele relvarühmitusele Kurdistani Töölispartei.
Peruu pealinna Lima lennuväljale saabus Tšiilist välja saadetud Peruu ekspresident Alberto Fujimori. 
2007. aasta Birma meeleavaldused: Birma suurimas linnas Yangonis toimus taas buda munkade rahumeelne protestimarss, kus osales umbes 2000 munka. Meeleavaldajatel oli luba marssida mööda koduarestis hoitava opositsioonijuhi Aung San Suu Kyi majast. Munkade meeleavaldused toimusid ka riigi suuruselt teises linnas Mandalays.

23. september

Saksamaa liidukantsler Angela Merkel kohtus vaatamata Hiina valitsuse protestidele Berliinis budistliku usujuhi dalai-laama Tenzin Gyatsoga.
2007. aasta Birma meeleavaldused: Birma suurimas linnas Yangonis toimus seni suurim buda munkade ja nunnade meeleavaldus, kus osales umbes 5000 inimest. Koos ilmalike inimestega ulatus meeleavaldajate arv 15 000 inimeseni.
Iisraeli valitsus kiitis heaks üheksakümne Palestiina poliitvangi vabastamise.
Jaapanis valis valitsev Liberaaldemokraatlik Partei uueks peaministri kandidaadiks Yasuo Fukuda.
Madagaskaril toimusid parlamendivalimised. Valimistel saatis edu president Marc Ravalomanana parteid Ma armastan Madagaskarit, mis kogus 106 kohta 127-liikmelises parlamendis.

24. september

Poola valitsuskoalitsiooni kuuluv endine peaminister Kazimierz Marcinkiewicz teatas oma toetusest opositsiooni valitsusjuhi kandidaadile Jarosław Gowinile.
Venemaa president Vladimir Putin teatas muudatustest valitsuse koosseisus. Rahandusminister Aleksei Kudrin nimetati ühtlasi asepeaministriks, presidendi eriesindaja Põhja-Kaukaasias Dmitri Kozak sai regionaalse arengu ministri ametikoha ja varem tagasiastumispalve esitanud kaitseminister Anatoli Serdjukov ennistati ametisse. Majandusministriks nimetati German Grefi asemel senine majandusministri asetäitja Elvira Nabjulina ja tervishoiuministriks Mihhail Zurabovi asemel senine rahandusministri asetäitja Tatjana Golikova.
Ameerika Ühendriikides seoses ÜRO Peaassamblee istungjärguga visiidil viibinud Iraani president Maḩmūd Aḩmadīnezhād esines loenguga New Yorgi Columbia Ülikoolis, milles kaitses muuhulgas enda õigust kahelda ametlikus holokausti teoorias ja eitas homoseksuaalsete inimeste õigusi.
Ameerika Ühendriikides alustasid streiki ametiühinguorganisatsiooni United Auto Workers kuuluvad autofirma General Motors töötajad, sest ametiühingud ja firma juhtkond ei jõudnud kokkuleppele uue kollektiivlepingu tingimustes.
2007. aasta Birma meeleavaldused: Birma suurimas linnas Yangonis toimusid viimase 20 aasta suurimad valitsusvastased meeleavaldused, millel osales kokku umbes 100 000 inimest. Järjekordse protestimarsi korraldasid ka buda mungad.
Iisraeli peaprokurör Menachem Mazuz algatas uurimise peaminister Ehud Olmerti suhtes seoses tema väidetavalt korruptiivse majaostuga Jeruusalemmas.
Eestisse saabus ametlikule visiidile Luksemburgi peaminister Jean-Claude Juncker.

25. september

Ameerika Ühendriikides Utah' osariigis toimunud kohtuprotsessil tunnistati polügaamse sekti Jeesus Kristuse Viimse Aja Pühade Fundamentalistliku Kiriku juht Warren Jeffs süüdi kahe naise vägistamises. Kohtuotsus tema süüasjas langetati 20. novembril.
2007. aasta Birma meeleavaldused: 
Birma suurimas linnas Yangonis jätkusid demokraatia toetuseks meeleavaldused, kus osales umbes 20 000 tavainimest ja 2000 buda munka. 
Birma sõjaväeline juhtkond kehtestas pärast nädalaid kestnud meeleavaldusi riigi suurimates linnades Yangonis ja Mandalays öise liikumiskeelu.
Jaapani parlament andis Liberaaldemokraatliku Partei kandidaadile Yasuo Fukudale volitused uue valitsuse moodustamiseks, valides ta riigi uueks peaministriks.
Liibanoni parlamendis pidid toimuma presidendivalimised. Opositsioonierakondade boikoti tõttu lükati valimised edasi 23. oktoobrile.

26. september

Iiri parlamendis kukkus läbi opositsiooni algatatud umbusaldusavaldus peaminister Bertie Aherni valitsuse vastu. Algatust toetas 76 parlamendisaadikut, vastu oli 81.
Ameerika Ühendriikides jõudsid ametiühinguorganisatsioon United Auto Workers ja autofirma General Motors esialgsele kokkuleppele töötingimuste osas, lõpetades kaks päeva kestnud autotööliste streigi.
2007. aasta Birma meeleavaldused: Birma suurimas linnas Yangonis jätkusid buda munkade ja üliõpilaste osavõtul meeleavaldused sõjaväelise valitsuse vastu. Politsei kasutas meeleavaldajate laiali ajamiseks kumminuiasid; väidetavalt hukkus kokkupõrgetes politseiga 3–5 demonstranti.
Indoneesiale kuuluva Sumatra saare rannikuala tabas 6,5-palline maavärin. Selle epitsenter asus Painani linnast saja neljakümne üheksa kilomeetri kaugusel. Olulisi kahjustusi maavärin ei tekitanud.
Jaapanis vannutati ametisse peaminister Yasuo Fukuda valitsuskabinet. Välisministriks sai Masahiko Kōmura, siseministriks Hiroya Masuda, rahandusministriks Fukushiro Nukaga ja kaitseministriks Shigeru Ishiba.
Vietnami lõunaosas Can Tho linnas varises kokku ehitusjärgus sild. Varingus hukkus 55 ja sai vigastada 97 ehitustöölist. Tegu oli riigi ajaloo teadaolevalt suurima ohvrite arvuga sillavaringuga.
Zimbabwe parlamendi alamkoda võttis vastu seaduse, mis näeb ette kõigi riigis tegutsevate välisfirmade riigistamise ja/või üleandmise kohalikest elanikest omanikele.

27. september

Gruusias vahistati opositsioonijuht ja riigi endine kaitseminister Irakli Okruašvili, kellele esitati süüdistused rahapesus, võimu kuritarvitamises ja väljapressimises.
Rootsis Göteborgis algas 23. Göteborgi raamatumess, mille peakülaliseks oli Eesti. Ühe messi avakõnedest pidas Eesti president Toomas Hendrik Ilves.
2007. aasta Birma meeleavaldused: 
Birma suurimas linnas Yangonis avasid sõdurid tule taas tänavatele tulnud meeleavaldajate pihta. Hukkus üheksa ja sai vigastada üksteist inimest. Hukkunute seas oli ka üks Jaapani fotograaf.
Birma julgeolekujõud korraldasid läbiotsimised ja vahistamised mitmetes buda kloostrites, mille mungad olid osalenud meeleavaldustel sõjaväelise režiimi vastu. Kokku vahistati sadu munkasid.
Birma sõjaväeline valitsus alustas üleriigiliste piirangute kehtestamist mobiilside ja Interneti kasutamisele.
Hiina pealinnas Pekingis algas järjekordne kõneluste voor Põhja-Korea tuumaprogrammi lõpetamise küsimustes.
Pakistani peaminister Shaukat Aziz esitas riiklikule valimiskomisjonile vajalikud dokumendid president Pervez Musharrafi kandidatuuri ülesseadmiseks presidendivalimistel.
Malis astus ametist tagasi peaminister Ousmane Issoufi Maïga.

28. september

Rahvusvahelise Valuutafondi tegevdirektoriks kinnitati Prantsusmaa endine rahandusminister Dominique Strauss-Kahn. Tema ametiaeg algab 1. novembril.
Gruusia pealinnas Thbilisis toimusid ulatuslikud valitsusvastased meeleavaldused, millel osalejad süüdistasid president Mihheil Saakašvilit korruptsioonis ja avaldasid toetust eelmisel päeval vahistatud opositsioonijuhile Irakli Okruašvilile. Kokku osales meeleavaldustel umbes 5000 inimest.
Portugalis Evoras algas Euroopa Liidu liikmesriikide kaitseministrite kahepäevane kohtumine, mille keskseks küsimuseks kujunes Euroopa Liidu võimalik tsiviil- ja sõjaline missioon Tšaadis. Kohtumisel viibis ka Eesti kaitseminister Jaak Aaviksoo.
Türgi ja Iraagi esindajad allkirjastasid kahepoolse julgeolekukoostöö lepingu, mille keskseks punktiks on ühistegevus vasakpoolse relvarühmituse Kurdistani Töölispartei vastu.
Ameerika Ühendriikide president George W. Bush kiitis heaks kahekümne viie miljoni USA dollari väärtuses kütuseabi eraldamise Põhja-Koreale.
2007. aasta Birma meeleavaldused: 
Birma sõjaväeline valitsus tõkestas kogu riigis igasuguse avaliku juurdepääsu Internetile.
Birma suurimas linnas Yangonis tõkestas sõjavägi juurdepääsu viiele kloostrile, mis olid olnud varasemate meeleavalduste keskusteks. Samuti blokeeriti kõik Yangoni kesklinna viivad teed.
Mali uueks peaministriks nimetati Modibo Sidibé.
Eestis viibis visiidil diskrimineerimise küsimustega tegelev ÜRO eriraportöör Doudou Diène, kes esines muuhulgas soovitusega anda Eestis riigikeele staatus mitmele keelele ja soodustada multikultuurse ühiskonna arengut.

29. september

Belgia kuningas Albert II tegi Yves Leterme'ile teist korda ettepaneku asuda moodustama uut valitsust.
Läti pealinnas Riias promoveeriti Läti Ülikooli audoktoriks Tallinna Ülikooli rektor Rein Raud.
Saksamaal valis Baieri liidumaal tegutsev konservatiivne Kristlik-Sotsiaalne Liit Baieri peaministri Edmund Stoiberi asemel erakonna uueks esimeheks Baieri majandusministri Erwin Huberi.
Türgi kaguosas Şırnaki provintsis korraldasid Kurdistani Töölispartei võitlejad rünnaku reisibussile. Vasakpoolsed mässulised tapsid neljateistkümnest bussis olnud reisijast ja nende relvastatud turvameestest kaksteist.
Ameerika Ühendriikides teatas Vabariikliku Partei mõjukas liige Newt Gingrich, et ei kavatse kandideerida 2008. aasta presidendivalimistel. Ühtlasi keeldus ta avaldamast toetust ühelegi teisele kandidaadile.
Afganistani pealinnas Kabulis ründas islamiliikumisse Taliban kuulunud enesetaputerrorist sõdureid vedanud bussi. Rünnakus hukkus kakskümmend seitse sõdurit ja neli sündmuskohal viibinud tsiviilisikut, veel kakskümmend üks sõdurit sai vigastada.
2007. aasta Birma meeleavaldused: Birma sõjaväeline valitsus lõpetas toiduabi jagamise riigi vaesemale elanikkonnale. Kaheks tunniks taastas valitsus eelmisel päeval suletud internetiühenduse.

30. september

Bosnia ja Hertsegoviinas Doboj haiglas suri südamepuudulikkusesse Serblaste Vabariigi president Milan Jelić.
Rootsi pealinnas Stockholmis Liljeholmeni tänaval röövisid kaks relvastatud isikut SEB sularahaautomaati täitnud inkassaatoreid. Röövlite saagiks langes üle kümne miljoni Rootsi krooni sularaha.
Ukrainas toimusid ennetähtaegsed parlamendivalimised.
Venemaa opositsiooniliste poliitiliste jõudude ühendus Teistsugune Venemaa kiitis ülevenemaalisel kongressil heaks kandidaatide nimekirja parlamendivalimistel. Nimekirja esinumbriteks kinnitati riigipanga endine president Viktor Geraštšenko, natsionaalbolševike liider Eduard Limonov ja endine male maailmameister Garri Kasparov. Presidendikandidaadiks 2008. aasta presidendivalimistel valiti samuti Garri Kasparov.
Ecuadoris toimuvad valimised 130-liikmelisse põhiseaduslikku assambleesse, millega president Rafael Correa soovib asendada senise parlamendi ja piirata parteide osakaalu poliitikas.
Afganistani islamiliikumine Taliban lükkas tagasi president Ḩāmid Karzay ettepaneku läbirääkimiste alustamiseks, seades läbirääkimiste eeltingimuseks võõrvägede lahkumise riigist.
Bangladeshi kohus otsustas kautsjoni vastu vabastada 2. septembril korruptsioonisüüdistuse alusel vahistatud ekspeaminister Begum Khaleda Zia. Ülemkohus tühistas selle otsuse 4. oktoobril.
2007. aasta Birma meeleavaldused: Birmasse sõjaväelise valitsuse ja meeleavaldajate konflikti lahendama saadetud ÜRO eriesindaja Ibrahim Gambari kohtus pealinnas Naypyidawis riigi sõjaväelise juhtkonnaga ja riigi suurimas linnas Yangonis opositsiooniliidri Aung San Suu Kyiga.
Guami lähistel Vaikses ookeanis toimus 7,1-pallise tugevusega maavärin, mille epitsenter asus saarest 345 kilomeetri kaugusel edelas. Kahjustusi maavärin Guamil ei tekitanud.
Sudaanis Dārfūri piirkonnas ründasid relvastatud mässulised Aafrika Liidu rahuvalvesõdurite baasi. Rünnakus hukkus kümme ja sai vigastada seitse rahuvalvajat, viiskümmend meest jäi rünnaku järel kadunuks.
Eesti suursaadik Hiinas Andres Unga andis Pekingis Hiina presidendile Hu Jintaole üle oma volikirjad.

 2007-09